Þingræður haldnar á Alþingi Íslendinga

Frú forseti. Ég vek athygli þingheims á því að það er brotið í blað hér í dag. Í fyrsta sinn í sögunni samþykkir Alþingi Íslendinga lög um þjóðaratkvæðagreiðslu. Það er þverpólitísk samstaða um það í þessum sal að sameinast um þessi lög og ég fagna því að sjálfsögðu en um leið vænti ég þess að sú samstaða sem hér birtist í afgreiðslu þessa máls muni birtast þegar við ræðum stjórnarfrumvarp um þjóðaratkvæðagreiðslur sem núna er til meðferðar í allsherjarnefnd og verður væntanlega tekið út á vormánuðum. Vonandi getum við orðið eins og aðrar þjóðir sem beita gjarnan þjóðaratkvæðagreiðslum, að í stórum og mikilvægum málum í framtíðinni útkljáum við ágreiningsefni í þjóðaratkvæðagreiðslum í mun meira og ríkara mæli en við gerum í dag.

Frú forseti. Ég vek jafnframt athygli á því að það sem gerðist hérna 5. janúar er fordæmisgefandi og ætti að vera hvatning til þess að þau frumvörp sem liggja fyrir í allsherjarnefnd um þjóðaratkvæðagreiðslur verði meðhöndluð þannig að þjóðin geti kallað eftir þjóðaratkvæðagreiðslum aftur. Það er það sem gerðist hér í dag. Ég skora á alla þingmenn að leyfa þjóðinni að fá að hafa eitthvað um sín mál að segja. Það eina sem mér fannst kannski svolítið leiðinlegt og það hefur eiginlega ekkert að gera með hv. þingmenn hérna, er hvað textinn í þessu frumvarpi um þjóðaratkvæðagreiðslur er ömurlegur. Þessi spurning er svo óskýr og ég sá í sjónvarpinu að þetta sprengir alla skala í málfari og málskilningi. Það hefði verið ágætt ef það hefði verið hægt að hafa textann á mannamáli líka.

Virðulegi forseti. Ég mæli fyrir tillögu til þingsályktunar um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan er svohljóðandi: „Alþingi ályktar að veita samþykki til þess að fundum þingsins verði frestað frá 8. janúar 2010 eða síðar, ef nauðsyn krefur, til 29. janúar 2010.“ Tillagan skýrir sig sjálf.

Hv. alþingismenn. Þá er komið að lokum fjórða og síðasta þingfundarins í dag og lokið því verki sem fyrir Alþingi hefur legið. Alþingi kemur saman á ný föstudaginn 29. janúar. Um þá dagsetningu er samkomulag. Ég reikna þó með því að fyrr í þeirri viku geti nefndir Alþingis, sem þess þurfa, haldið fundi og unnið í þeim málum sem fyrir liggja. Ég vona að í því þingfundahléi sem senn hefst geti alþingismenn sinnt kjósendum sínum og öðrum þeim verkum sem þingmennskunni fylgja þótt ekki fari þau fram í þessum sal.

„Forseti Íslands gerir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 138. löggjafarþings, frá 8. janúar 2010 eða síðar, ef nauðsyn krefur, til 29. janúar 2010. Gjört á Bessastöðum, 8. janúar 2010. Ólafur Ragnar Grímsson. Jóhanna Sigurðardóttir. Forsetabréf um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég hér með yfir því að fundum Alþingis, 138. löggjafarþings, er frestað. Leyfi ég mér að þakka hv. alþingismönnum fyrir gott samstarf og samkomulag við umfjöllun og afgreiðslu á lagafrumvarpi um framkvæmd þjóðaratkvæðagreiðslu um gildi laga, nr. 1/2010, sem Alþingi samþykkti en forseti synjaði staðfestingar. Það verið hefur eina umfjöllunarefni Alþingis á framhaldsfundi þess í dag. Starfsmönnum þingsins þakka ég fyrir vel unnin störf nú sem fyrr.